Minn tal-inqas persuna tilfet ħajjitha f’għargħar kbar li għal darb’oħra reġa’ litteralment kaxkar il-belt ta’ Genevo li tinsab fil-Grigal tal-Italja. Dan wara li nfetħu bibien is-sema mal-lejl ta’ bejn il-Ħamis u l-Ġimgħa. Din il-maltempata qabdet lill-uffiċjali fuq sieq waħda minkejja li tliet snin ilu seħħ diżastru simili. Bisagno, waħda mill-akbar xmajjar f’Genova sfat mgħarrqa qabel nofsillejl wara li x-xita ma waqfitx nieżla. Dan bil-konsegwenza li t-toroq spiċċaw ukoll mgħarrqa u miksija bit-tajn li kisser il-vettrini tal-ħwienet u kaxkar miegħu mijiet ta’ karozzi. Is-Sindku tal-belt ta’ Genova Andrea Doria qal li l-awtoritajiet ma waslitilhom ebda twissija minn Arpal, l-aġenzija meteoroloġika tar-reġjun tal-Grigal ta’ Liguria, li kienet qed tbassar xita qawwija u maltempata iżda mhux id-dulluvju li seħħ mal-lejl. “Aħna naġixxu skont it-tbassir tal-uffiċċju meteoroloġiku li ma bagħat ebda twissija ta’ allarm,” qal Doria waqt konferenza tal-aħbarijiet. “L-allarm wasal biss mal-għodwa tal-Ġimgħa,” qal is-Sindku. Matul il-jum tal-bieraħ mijiet ta’ ħaddiema niżlu fit-toroq biex inaddfu t-toroq fejn sabu ruxmata karozzi “pparkjati” fuq xulxin jew mgħaddsa f’ħofor kbar fit-toroq. Filmati li xxandru juru li t-tajn laħaq livelli għolja ħafna. L-ibliet mibnija qrib il-muntanji fl-Italja minn dejjem kienu vulnerabbli għad-diżastri ambjentali, iżda l-impatt tal-maltempati u tal-valangi tat-tajn kompla jikber fl-aħħar snin minħabba bini mhux regolat u infrastruttura pubblika fqira ħafna.